मोदी का महू आना इत्तफाक या महज सियासी बात नहीं थी बल्कि भाजपा की महती जरूरत हो गई थी. इस जलसे की तैयारियां दरअसल इस जनवरी में ही शुरू हो गई थीं जिस के कर्ताधर्ता मध्य प्रदेश के मुख्यमंत्री शिवराज सिंह चौहान थे. बिहार विधानसभा चुनाव में दलितों ने भाजपा को ठेंगा दिखा दिया था और इस का दोहराव मध्य प्रदेश की लोकसभा सीट रतलाम-झाबुआ में हुआ था जहां कांग्रेस के उम्मीदवार कांतिलाल भूरिया ने भाजपा की निर्मला भूरिया को तकरीबन एक लाख वोटों से शिकस्त दी थी. इस नतीजे की खास बात यह थी कि शहरी इलाकों, जहां अधिकतर ऊंची जाति वाले रहते हैं, से भाजपा ने बढ़त ली थी लेकिन गांवदेहातों, जहां अभी भी पिछड़ों, अतिपिछड़ों व दलितों की तादाद ज्यादा है, से कांग्रेस आगे रही थी. मध्य प्रदेश भाजपा का गढ़ है फिर भी भाजपा हारी तो शिवराज सिंह चौहान और भाजपा के रणनीतिकारों का चौंकना लाजिमी था. लिहाजा, जम कर इस हार पर बारीकी से चर्चा हुई और जब वजह सामने आई तो पता चला कि दलित और आदिवासी अब पौराणिकवादी भाजपा के साथ नहीं हैं.